Transportministeriet

Frederiksholms Kanal 27 F

1220 København K

(via e-mail til jke@trm.dk med kopi til awi@trm.dk)

|  |  |  |  |
| --- | --- | --- | --- |
| Deres ref.:  | Vor ref.: maf | Jour. nr.: | Dato: 30.08.2010 |

**Bemærkninger til Communication from the Commission to the European Parliament, the Council, the European Economic and Social Committee and the Committee of the Regions – Towards a European road safety area: policy orientations on road safety 2011-2020. COM (2010) 389 final.**

ITD har modtaget EU-Kommissionens trafiksikkerhedsprogram for 2011-2020 i høring. ITD, der repræsenterer godstransporterhvervet, takker for muligheden for at komme med bemærkninger.

EU-Kommissionen har den 20. juli 2010 vedtaget et ambitiøst trafiksikkerhedsprogram, der sigter mod at halvere antallet af trafikulykker i Europa i løbet af de næste 10 år. Programmet omfatter en række initiativer, både europæiske og nationale, der fokuserer på at forbedre blandt andet køretøjssikkerheden, infrastrukturen og trafikanternes adfærd.

Initiativer, der har til formål at forebygge trafikulykker har i mange år haft høj prioritet i godstransporterhvervet. ITD glæder sig derfor over EU-Kommissionens udspil, hvis forslag på flere områder er i tråd med vejtransporterhvervets trafiksikkerhedsmæssige engagement. Kommissionens plan er ganske vist ambitiøs, men den er i vid udstrækning også realistisk. Planen kræver et effektivt samarbejde mellem myndigheder, politikere og erhvervslivet, og selvom ikke alle forslag kan accepteres af ITD, udgør Kommissionens udspil et godt grundlag for de kommende års konkrete tiltag.

Med hensyn til programmets fokusområder bemærker ITD følgende.

**Forbedret sikkerhedsudstyr i køretøjer**

EU-Kommissionen lægger op til en række foranstaltninger vedrørende ”aktivt” sikkerhedsudstyr i køretøjer. Blandt andet lægges der op til at gøre udstyr som elektronisk stabilitetskontrol, lane departure warning, automatiske nødbremsesystemer mv. obligatoriske for blandt andet lastbiler.

ITD er enig i, at ”aktivt” sikkerhedsudstyr – såvel som passivt sikkerhedsudstyr - er vigtige redskaber til fremme af trafiksikkerheden. Før udstyr gøres obligatorisk, finder ITD det dog vigtigt, at effekten af det enkelte udstyr er tilstrækkeligt dokumenteret. Krav om ekstra udstyr i køretøjet bør følges af økonomiske incitamenter – ligesom økonomiske incitamenter før et eventuelt krav kan bane vej for udbredelsen af mere sikre køretøjer.

I mange sammenhænge er det meningsfyldt at skabe fælles EU-regler om tekniske standarder for køretøjsteknologier, men det kan også være nyttigt, hvis der gælder de samme tekniske regler på verdensplan. Med fælles internationale tekniske forskrifter inden for rammerne af FN / ECE vil det være muligt at handle køretøjer, der opfylder reglerne, på det globale marked.

**Sikrere vejinfrastruktur**

ITD mener, at der skal investeres løbende i infrastrukturen så den understøtter den transportvækst, der udgør fundamentet for vækst og jobskabelse i EU. Der skal i den henseende være konstant fokus på tilstrækkelig vejkapacitet og på at reducere/eliminere risikoen for trafikulykker.

ITD er enig i, at der skal tages hensyn til sikkerhedskrav i planlægnings-, forprojekterings- og projekteringsfasen, når der etableres infrastrukturer – også at der kræves sikkerhedsvisioner for infrastrukturer, identificering af såkaldte ”sorte pletter” og kontrolforanstaltninger.

Relateret til nationale/lokale ulykkesstatistikker bør en passende del af finansieringen gå til at sikre/fremme trafiksikkerheden. Dog afviser ITD, at der på forhånd øremærkes en bestemt andel hertil.

**Fremme af moderne teknologi**

Udbredelsen af ITS vil kunne yde et væsentligt bidrag til mere effektive, miljøvenlige og sikre afviklinger af transporter.

Effekten af ITS vil efter ITD’s overbevisning styrkes, hvis de elektroniske oplysninger, der udveksles, er forståelige for alle trafikanter i EU. I den henseende er der derfor behov for ensartede tekniske specifikationer for signaludstyr, variable skilte og til at kommunikere information elektronisk. Ligeledes er der behov for at udvikle tekniske specifikationer for en digital beskrivelse af vejnettet.

Udviklingen og driften af effektive ITS-systemer kræver samarbejde på tværs af systemer og myndigheder. Der er derfor behov for at oprette ensartede principper for integration, datatilgængelighed mv.

Ensartede europæiske ITS-løsninger, der bidrager til sikkerheds – og miljømæssige – fordele bør fremmes hurtigst muligt. Der skal lægges vægt på harmoniserede ITS-løsninger, som kan operere på tværs af køretøjer, infrastrukturer og medlemsstater.

ITD hilser e-call systemet velkommen, også til lastbiler. Systemet bør indføres af frivillighedens vej enten som standardmonteret ekstraudstyr eller som eftermonteret udstyr. ITD har desuden en forventning om, at e-call bokse fritages for afgifter.

**Bedre uddannelse og skoling af trafikanter**

Undersøgelser har vist at 80-90% af alle trafikulykker skyldes menneskelige fejl. Trafikanternes adfærd er med andre ord alfa og omega for større trafiksikkerhed.

Set fra godstransporterhvervets side mener ITD, at der bør fokuseres på farlige situationer i undervisningen af lastbilchauffører – f.eks. højresving - ligesom det at omgås lastbiler bør indgå i trafikundervisningen af kommende bilister og i folkeskolens yngste klasser. Dette til stadighed fulgt op af relevante forebyggelseskampagner.

**Skærpet håndhævelse**

ITD går ind for mere effektiv og gennemsigtig håndhævelse – også på tværs af landegrænserne.

Dette forudsætter imidlertid, at der tages stilling til:

* De betydelige administrative byrder, der er forbundet med håndhævelsen af overtrædelser begået uden for registreringslandet.
* Manglen på god og tilgængelig information om regler, der gælder i de forskellige medlemsstater.
* Manglen på gennemsigtig information og harmonisering af sanktioner og straffe samt proportionalitet mellem størrelsen af bøder og typen af overtrædelse.
* Manglen på harmonisering af metoder for syn og gensidige anerkendelser af certifikater.

**Målrettet indsats for tilskadekommende**

ITD kan tilslutte sig, at der fastlægges fælles definitioner for alvorligt og lettere tilskadekomne, så der kan opstilles fælles EU-mål. De fastsatte mål skal være realistiske og opnåelige. Det glæder ITD, at EU-Kommissionen vil udvikle en omfattende strategi for foranstaltninger vedrørende tilskadekomne i trafikken og førstehjælp.

En trafikulykke kan have store menneskelige omkostninger – både fysisk og psykisk. ITD opfordrer til, at der tages initiativ til foranstaltninger, der kan hjælpe de involverede personer videre efter en tragisk hændelse. F.eks. er ITD ved at kigge på en ”kollegahjælp-model” efter svensk og norsk forbillede, hvor lastbilchauffører, der har været udsat for en ulykke eller nær-ved-ulykke får mulighed for at tale om hændelsen med en kollega fra erhvervet – en kollega, der er uddannet i krisehåndtering.

**Generelt**

ITD vil understreger betydningen af en effektiv udveksling af gode erfaringer og Best Practice på tværs af medlemsstater vedr. trafiksikkerhed. En sådan udveksling kan sikre mere målrettede forebyggelsesindsatser og en hurtigere udbredelse af løsninger.

Godstransporterhvervet har i mange år – frivilligt - arbejdet aktivt for at øge trafiksikkerheden. Mange transportvirksomheder har i dag en formuleret transportpolitik, der er med til at skabe opmærksomhed og bevidsthed om det, der er farligt i trafikken. De pågældende virksomheder arbejder for, at deres chauffører passer på sig selv og andre i trafikken. ITD mener at der bør ske en evaluering og udbredelse af de gode erfaringer der herigennem er opnået (fx erfaringerne fra blandt andet EU’s Road Safety Charter).

ITD står gerne til rådighed for en uddybning af ovenstående.

Med venlig hilsen

International Transport Danmark

Marianne Frank